钦定古今图书集成/理学汇编/文学典/第113卷 > 程可中
## 钦定古今图书集成/理学汇编/文学典/第113卷 > 程可中

按《列朝诗集》，可中字仲权，休宁人。家贫，为童子师，从
人借古书，篝灯夜读，遂博洽能为诗文。初入汪司马
白榆社，继与梅季豹、何无咎、潘景升同盟于长安。短
小坚悍，裹粮襆被，遍游南北名山水，遇贵人多偃蹇
不为下。狭斜饮博，留连匝月，人不知其所之。入蜀游
吴，将卜筑雨花台下，未果而卒。仲权尝语余：“李本宁”
以诗文雄伯，人莫敢置一辞。余得其赠诗，直规之曰：
“公才不逊古人，亦落弇州、太函窠臼耶？”本宁拱手叹
服，以此知其真长者也。本宁作《仲权传》亦云。盖仲权
之持论若此，以其诗絜之，无咎、景升，亦季孟之间耳。